Virallinen lehti nro C 370 , 21/12/1999 s. 0017



KIRJALLINEN KYSYMYS E-4043/98 esittäjä(t): Ian White (PSE) komissiolle (13. tammikuuta 1999) Aihe: Puerto Morazan - pyörremyrsky Mitch Kuinka paljon rahaa EU on myöntänyt Nicaraguan ja Hondurasin hätäapua varten? Voiko tuen määrää korottaa? Kuinka paljon EU:n tukea kanavoidaan kansalaisjärjestöjen ja kansainvälisten apujärjestöjen kautta pikemminkin kuin Nicaraguan hallituksen kautta? Mihin toimiin on ryhdytty tällaisen tuen lisäämiseksi, jotta kaikki tuki kanavoidaan kansalaisjärjestöjen ja kansainvälisten apujärjestöjen kautta? Mitä toimia toteutetaan, jotta kaikki lähistöllä olevat EU:n jäsenvaltioiden helikopterit voidaan asettaa avustuskäyttöön? Kuinka paljon Nicaraguaan ja Hondurasiin on lähetetty jälleenrakennusapua, joka muodostuu teiden ja siltojen korjausryhmistä ja -välineistä? Mitä toimia ollaan toteuttamassa, jotta tätä apua vahvistetaan ja jotta sen käyttöönasettamista nopeutetaan? Komission jäsenen Emma Boninonkomission puolesta antama vastaus (10. helmikuuta 1999) Komissio on tähän mennessä myöntänyt 8,2 miljoonaa euroa hätäapua Hondurasiin ja 5,5 miljoonaa euroa hätäapua Nicaraguaan. Komissio teki ensimmäisen päätöksensä 4. marraskuuta 1998 (6,8 miljoonaa euroa) vastatakseen huonoimmassa asemassa olevien väestönosien tarpeisiin (elintarvikkeet, hätäaputarvikkeet, lääkeapu) kaikkialla alueella. Komissio hyväksyi 21. joulukuuta 1998 uuden tukiohjelman, joka koski pääasiassa vedenpuhdistusta, terveydenhuoltoa ja majoitusta (9,5 miljoonaa euroa). Lisäksi komissio on siirtänyt 3 miljoonaa euroa muista ohjelmista, lähinnä alueellisista katastrofivalmiusohjelmista, hätäapuun näille väestönosille. Tämän vuoden aikana komissio aikoo jatkaa tukensa lisäämistä alueella rahoittamalla hankkeita (8 miljoonaa euroa), joihin sisältyy huomattava kunnostusosatekijä, jolla pyritään valmistelemaan entistä paremmin järjestettyä muista talousarvion kohdista myönnettävää kunnostustukea ja tukea talouden jälleenrakentamiselle. Komissio toimii pääasiassa yhteistyössä kansalaisjärjestöjen, Yhdistyneiden Kansakuntien alajärjestöjen ja kansainvälisten elinten, kuten Punaisen Ristin kansainvälisen komitean kanssa. Keski-Amerikan tapauksessa apu ohjataan eurooppalaisten kansalaisjärjestöjen kautta, jotka olivat jo valmiiksi alueella, sekä Espanjan, Saksan ja Itävallan Punaisen Ristin kautta, jotka toimivat yhteistyössä Nicaraguan ja Hondurasin sisarorganisaatioidensa kanssa. Komissio tietää, että Yhdysvallat ja erityisesti Meksiko antoivat käyttöön helikoptereitaan Nicaraguassa ja Hondurasissa ja että niillä oli näin merkittävä asema eristyksiin jääneiden kylien auttamisessa. Komissio ei ole toimittanut Hondurasiin tai Nicaraguaan jälleenrakennusapua, joka muodostuu teiden ja siltojen korjausryhmistä ja -välineistä. Se tarjoaa kuitenkin taloudellista tukea sairaaloiden, asuintalojen ja vesijohto- ja viemäriverkon pikaiseen kunnostukseen. Komissio osoitti hiljattain 8,2 miljoonaa euroa Keski-Amerikan alueellisen jälleenrakennusohjelman valmistelun ja täytäntöönpanon tekniseen tukeen. Jälleenrakennusohjelma kuvataan yksityiskohtaisesti tiedonannossa, jonka komissio antaa Euroopan parlamentille ja neuvostolle maaliskuun 1999 tienoissa.